                                         Мин - укытучы.
                                                  (эссе)
                                                                            Укытучы, мәктәп! Киләчәкне
                                                                            Күзалламыйм алар  югында.
                                                                            Серле утрау сыман тарта сине,
                                                                            Алып чыга тормыш юлына.
                                                                            Гомер бакый үзгәрмичә кала
                                                                            Укытучы гына шул килеш...
                                                                            Ул үзенең тоткан кыйбласында
                                                                            Сүнмәс йолдыз булырга тиеш!
                                                                                                         Г.Айзатуллова

       Һөнәрләрнең ниндиләре генә юк. Һәр кеше үзенә якынын сайлый ала. Һөнәрләрнең иң асылы- укытучы.Минем язмам һәр һөнәрнең дә башлангыч нигезе булган - укытучы турында .Мөгаллим  дигән бөек исемне һәрбер кеше дә йөртә алмый. Минемчә, аның өчен табигать биргән зур илаһи көч, сабырлык, зирәклек һәм акыл тирәнлеге, өмет, ышаныч һәм ныклы иман кирәк. Гомер-гомергә укытучы маякчы, җитәкләүче, кеше гомеренең бизәкчесе булып санала. Мөгаллим бөтен гомерен яшь буынга белем һәм тәрбия бирүгә багышлый. Ул cабый күңелендә игелекле, гаҗәеп кешелекле, якты күңелле җан, гомер буе остаз да, үрнәк тә булып кала. Укытучы- катлаулы да, мактаулы да, шул ук вакытта кирәкле дә һөнәр иясе.
      Мин Яшел Үзән районы Бакырчы авылында туып үстем.Балачактан ук укытучы булырга хыялландым.Тугызынчы классны тәмамлагач, балачак хыялларым мине Казанның 1 нче номерлы педагогия училищесына китерде. Ә кулыма диплом алганда мин Шәле авылында үз бәхетемне таптым.Шәле урта мәктәбендә укытучы буларак үземнең тормыш юлымны башлап җибәрдем.Шундый бәхет! Миңа үз эшем бик ошады. Беренче укытучымның сыйфатлы якларын үземдә күрсәтәсем килде.Эшемә шатлана-шатлана барам һәм эшемнән ямь һәм тәм табып өйгә кайтам.Минем максатым укучыларым дәресемне яратып, кызыксынып укысыннар иде.Аларның да күңелендә укытучы булу хыялы тусын иде.Мин үземнең дәресләремне мавыктыргыч итеп үткәрергә тырыштым.. Менә шул көннән башлап бүгенге көнгә кадәр мин шушы Сафин Ф.Ә. исемендәге Шәле урта гомуми белем бирү  мәктәбендә укучыларга белем орлыклары өләшәм.
Бүгенге көндә 21 нче гасыр укытучысыннан педагогик культура , фикер йөртү таләп ителә. Заман белән бергә атлыйм дисәң, бер генә адымга да артка калу килешми. Мин шуңа күрә үземнең дәресләремдә электрон укыту ярдәмлекләреннән, интернет-ресурслардан киң файдаланам, укучылар белән берлектә  эзләнү - тикшерү эшчәнлеген оештырам, белем сыйфатын бәяләү өчен компьютер тестларын кулланам. Компьютер технологияләрен һәр дәрестә актив куллану яхшы нәтиҗәләр бирә, укучы шәхесен һәрьяклы үстерү өчен ярдәм итә. 
Замана укучысына әзер белемнәрне үзләштерү һәм тиешле күнекмәләр булдыру гына җитми ,  укучыларны иҗади, мөстәкыйль, җаваплы булырга өйрәтү бурычы барлыкка килде. Укыту материалының эчтәлеген һәр укучының сәләтенә туры килерлек итеп сайларга һәм төзергә кирәк. Шуңа күрә семинар-дәрес, интеграль-дәрес, презентация-дәресләр үткәререгә тырышам. Дәресләремдә индивидуаль һәм дифференциаль укытуга аерым урын бирәм. Шул максаттан экскурсияләр, рольле уеннар кебек иҗат дәресләре нәтиҗәле була. Өй эшен мин укучыларның сәләтенә һәм мөмкинлекләренә туры китереп индивидуаль бирергә тырышам.  
 Яңалыклар заманы укытучысына  таләпләр катгый: бала мөстәкыйль фикер дә йөртә белсен, аны ачык итеп дәлилләсен, эшен дә дөрес оештырсын, лидерлык сыйфатлары да анда чагылыш тапсын.
 Әлбәттә, замана күзлегеннән чыгып караганда һөнәрем җиңел түгел, ләкин үз эшеңне яратып башкарсаң, һәр иртәдә ашкынып мәктәпкә килсәң, балаларның зур ышаныч белән сиңа төбәлгән карашларын күрсәң, барлык авырлыклар  югала, һәм хезмәтеңнән канәгатьләнү тойгысы, күңелне шатлык хисләре чолгап ала.Ә укытучыга хәзерге заман таләпләренә җавап бирерлек  итеп эшләргә кирәк. Хәзерге кеше дөнья белән үзенең белеме ярдәмендә генә идарә итә ала.
 Балага үзен шәхес итеп тойдыру,  ул эшләрдәй эшләрне, беркем дә аннан башка яхшырак эшли алмаячагына төшендерү — минем төп педагогик фикерем. 
Әлеге технологиягә нигезләнеп эшләү укучыларны иҗади фикер йөртергә , мөстәкыйль уйларга өйрәтә.  Бу өлкәдә минем укучыларым арасында уңышларга ирешүчеләр дә шактый.
Укытучы! Кем генә бу исемне зур хөрмәт белән телгә алмый икән? Һәркайсыбызның иң матур хәтирәләре, шатлык-борчулары, беренче дулкынланулары нәкъ менә мәктәп һәм укытучы белән бәйле. Беренче тапкыр мәктәп бусагасын атлап кергән көннән алып, бала белән янәшәдә аның укытучысы атлый. Бүген галим дә, ташчы да , иген үстерүче дә аның олы исеме алдында баш ия, чөнки теләсә нинди һөнәргә юл башы укытучының фидакарь хезмәте нәтиҗәсендә салына . Ул дөньядагы барлык матур сыйфатларны үзенә туплаган. Киң күңеллелек, тырышлык, балаларга чиксез мәхәббәт, намуслылык... Андагы сабырлык- аналар сабырлыгына тиң.Уйлап карасаң , укытучы булу җиңел түгел! Минем уйлавымча, чын мөгаллим булыр өчен гомер буе укырга, өйрәнергә, иң мөһиме балаларны яратырга һәм хөрмәт итә белергә кирәктер, мөгаен. Үз һөнәреңне яратып, хезмәтеңә күрә хөрмәтен дә тоеп яшәүдән дә зур бәхет бар микән! 
Шагыйрә Клара Булатованың “Укытучы бәхете” дигән шигырендә мондый юллар бар:
 Миңа сорау бирсәләр:
- Бәхет ни ул? - дисәләр,
 Бәхет – шушы: укучылар
  Кеше булып үссәләр.
         Әйе, бүген мин – бәхетле! Укучыларыма карыйм да сөенәм!.. Үзем өйрәткән Әдәп, Әхлак, Намус, Шәфкать, Изгелек, Кешелеклелек, Сафлык, Гаделлек, Яхшылык сыйфатлары күрәм мин аларда. Киләчәктә, һичшиксез, чын Кеше булырлар – мин моңа ышанам!
